Гукъабзэ, псэхьэлэл
Жэуаплыныгъэ хэлъу, зи гур итхьэщIыкIауэ хьэлэлу лъэпкъым хуэлажьэхэм фIыщIэ лей яхуэфащэщ. Апхуэдэ пщIэ зылъыгъэсыпхъэхэм ящыщщ «Адыгэ псалъэ» газетым и корреспондент Къумахуэ Аслъэн. Илъэс щэщIым нэблэгъащ дызэрызэрыцIыхури, а зэманым къриубыдэу зы щIыкIэмрэ зы щапхъэмрэ тетщ. ЦIыху щабэщ, Iэсэлъасэщ, гу къабзэ, псэ зэIуха, хэлъэт зиIэ журналист набдзэгубдзаплъэщ.
«ЦIыхур къэпцIыхун, зыхуэдэр нэсу къэпщIэн щхьэкIэ, шыгъу пут дэшхын хуейщ», — жаIэ. Ар пэжынкIэ хъунщ, ауэ Къумахуэм и шыфэлIыфэм нэхъ пасэу щыгъуазэ сыхуэхъуауэ къысфIощI. ЛIэщIыгъуэ кIуам и пщIей гъэхэм икухэм Къэбэрдей-Балъкъэр радиом дыщызэдэлэжьащи, и гъурми и цIынэми мыIейуэ сыщыгъуазэщ. Нэхъыщхьэращи, адыгэ унагъуэ узыншэм щагъэсащ, нэмысымрэ хабзэмрэ я лъапIэныгъэхэр куууэ зыхещIэ, абыхэм хуосакъ, ирогушхуэ.
«Теплъхьэр и хьэлъэщ» псэлъафэр куэдрэ къыдогъэсэбэп. Дауи, ар зыхужаIэр зи IэнатIэм хуэпэж, лэжьыгъэр зыхуэдэр, абы и мыхьэнэр фIыуэ къызыгурыIуэ, зыщIригъэхыну зи гущхьэ къэмыкI, и IэрыкIым и уасэр зи гуащIэ хьэлэлкIэ зыгъэунэхухэрщ. Апхуэдэхэм ящыщу къызолъытэ нобэ, жэпуэгъуэм и 4-м, зи ныбжьыр илъэс 60 ирикъу Къумахуэ Аслъэн. Зыхуеджар нэгъуэщI IэщIагъэми, журналист Iуэхум дихьэхауэ, и къалэмыр жыджэру егъабзэ.
ЗэрытщIэщи, журналистыр махуэ къэс гъащIэм и уэрыпIэм хэтщ, куэд елъагъу, Iэджи и нэгу щIокI. Мис а псор гъэхуауэ, гурыIуэгъуэу, зэпэшэчауэ бэм я пащхьэм ирилъхьэн хуейщ. А къалэн мытын-шым Аслъэн хъарзынэу полъэщ. Нобэ ар ящыщщ «Адыгэ псалъэ» газетыр зыгъэбжьыфIэхэм, абы и Iуэхур зыгъэкIуатэхэм.
Газетым и къудамэхэм ящыщу Къумахуэр зыхыхьэр экономикэм и лъабжьэр къызэзыгъэпэщ IэнатIэхэм я IуэхущIафэр куууэ зэпкърыхынырщ, лъэныкъуэ псомкIи къэгъэлъэгъуэнырщ. Абыхэм хохьэ къуажэ гъащIэр зыхуэдэр, жылагъуэхэм щекIуэкI зэхъуэкIыныгъэхэр, щызэфIагъэкI Iуэхухэр зэпымыууэ хэIущIыIу щIынри. Рынок зэхущытыкIэхэм бжьыпэр щаубыд мы лъэхъэнэм хэпсэукIхэр, дауи, а псом занщIэу есэркъым, зэIумыбз Iэджэ къыщыхэкI щыIэщ. Абыхэми къудамэм и нэIэ тригъэтщ. Зи гугъу сщIы а къалэнхэр зэфIэхыным Аслъэн хьэлэлу бгъэдэтщ. КъищынэмыщIауэ, Хэку зауэшхуэм хэтахэм, хэкIуэдахэм я щхьэгъусэхэм, а зэман хьэлъэм фронтым хуэлэжьахэм пщIэ лей яхуищIу ятотхыхь. Къэбэрдей-Балъкъэрыр цIыху кIуапIэщ. Ди щIыпIэ дахащэр зрагъэлъэгъуну, нэри пэри зыхьэху ди тафэхэм, губгъуэхэм, мылылъэхэр зи къежьапIэ псы уэрхэм, сурэтыщI Iэзэм къуршыжьхэм къахищIыкIа фIэкIа умыщIэну, уардэу зэфIэт къыр дзакIэху узыIэпызышэхэм еплъыну, къагъэIурыщIэну гъэм и сыт хуэдэ зэманми куэд къытхуоблагъэ. Мис абыхэм дихьэхыу икIи купщIафIэу Аслъэн ятотхыхь. Къумахуэм «Адыгэ лъагъуэжьхэр» зыфIища напэкIуэцIыр дапщэщи щIэщыгъуэщ икIи цIыхухэр дихьэхыу йоджэ, иужькIэ фIыкIэ къыпэджэжхэри мащIэкъым. Абы и щыхьэтщ а тхыгъэхэм зэрегугъур, зытепсэлъыхьхэр зэщхьэщыхауэ къызэрыхихыр, я мыхьэнэ елъытауэ зэрызэпкърихыр.
Илъэс хыщIым адыгэлIыр лIыпIэ иувэу аращи, дяпэкIи куэд къызэрыпэщылъым, Iэджи зэрыхузэфIэкIынум шэч къытесхьэркъым. Сыту жыпIэмэ, хуумыгъэфэщэну жыджэрщ, мурадыфIхэр мы гъащIэм хузэпызыщэ цIыху жанщ.
Узыншэу, и Iуэху Iыхьэр дагъуэншэу ирихьэкIыу и илъэс хыщI юбилейм IуощIэри, гу къабзэу, псэ пцIанэу, къызэрыгуэкIыу дунейм тет ди ныбжьэгъум икIи ди лэжьэгъум сохъуэхъу гукъеуэ имыIэу, лъэпощхьэпо хуэмызэу адэкIи псэуну, и бынхэмрэ и Iыхьлыхэмрэ я гуфIэгъуэ куэд илъагъуну, зыхуэпабгъэм я нэхъыфIыр къехъулIэну.
Хьэжыкъарэ Алик,
КъБР-м щIыхь зиIэ и журналист.
